
CONCLUZII 


> Este necesară cunoaşterea amănunțită a evoluţiilor din economia națională în efortul 
de a oferi soluții realiste riscurilor şi vulnerabilităților care pot influența starea de 


securitate a României. 


> Cunoaşterea evoluţiilor din economia românească asigură înțelegerea trendului de 
evoluție a ţării noastre în spațiul Uniunii European. 


1. Dinamica securității 


„România — parte integrantă a civilizației 
euroatlantice, participant activ la noua construcție 
europeană — promovează, protejează şi apără demo- 
crația, acționează pentru accelerarea modernizării şi 
dezvoltării sale economice şi sociale, asigurarea unui 
standard de viață european. 

Ca factor cumulativ şi de convergență transpar- 
tinică, securitatea naţională urmăreşte să asigure 
starea de normalitate la care aspiră societatea — 
cetățenii, comunitățile şi statul — pe temeiul eforturilor 
ce vizează făurirea prosperității economice. 

Se vizează, totodată, securitatea energetică şi cea 
alimentară, securitatea transporturilor şi a infrastruc- 
turii, securitatea mediului natural. 

România trebuie să demonstreze că este capabilă să 
asigure diminuarea substanțială a decalajelor față de 
statele dezvoltate din spațiul comunitar — îndeosebi a 
celor referitoare la standardele de calitate a vieții “[1]. 


„O economie puternică, performantă şi competitivă, 
macro-stabilă, dinamică sub raportul ritmului de 
creştere şi adaptabilă funcțional, reprezintă un pilon 
important al securităţii, asigurând condiții pentru se- 
curitatea economică şi socială, interesul majorităţii 
populaţiei pentru susținerea instituţiilor democratice şi 
baza necesară pentru promovarea iniţiativelor vizând 
prosperitatea şi securitatea națiunii. 

Dezvoltarea economică susținută, capabilă să gene- 
reze locuri de muncă şi să producă resurse pentru 
protecţia socială, reprezintă singura cale aptă să con- 
ducă la reducerea semnificativă a decalajelor ce des- 
part România de media europeană. Ea va contribui, 
totodată, la eliminarea sărăciei extreme ca fenomen, la 
reducerea substanţială a numărului oamenilor cu veni- 
turi Situate sub pragul european al sărăciei şi la 
realizarea unui echilibru social capabil să stimuleze 
creşterea ponderii şi consolidarea clasei de mijloc. 
Realizarea, pentru prima dată în istoria României, a 

unui Sistem complex şi eficient de securitate socială, 
capabil să stimuleze munca, performanţa, capitalul şi 
solidaritatea participanţilor la procesele economico- 
sociale, va reprezenta o contribuţie esențială la conso- 
lidarea securităţii naționale. “[2] 

„România are nevoie de menţinerea pe o durată cât 
mai lungă a creşterii economice rapide, echilibrate şi 
durabile, de un sistem fiscal predictibil.“[3] 

Statutul de membru al Alianţei Nord-Atlantice, pre- 
cum şi procesul complex de integrare în Uniunea 


Europeană pe care îl parcurge România asigură condiţii 
favorabile construirii unei economii moderne. 

Dezvoltarea durabilă şi susținută are la bază identi- 
ficarea realistă a principalelor riscuri şi vulnerabilități 
cu care se confruntă economia românească în acest mo- 
ment. Acest demers îl reprezintă şi obiectul lucrării de 
față, ce prezintă sintetic situația şi principalele 
probleme cu care se confruntă patru sectoare ale noii 
economii pe care vrem să o construim - socio-eco- 
nomic, productiv, infrastructurii şi cel al agriculturii şi 
al dezvoltării rurale. 


2. Situaţia socio-economică 


Populaţia României este într-un proces continuu şi 
lent de scădere, de la începutul anilor nouăzeci, astfel 
încât la recensământul populaţiei din anul 2002 s-a 
înregistrat o populaţie totală de cca. 21,7 mil.persoane, 
față de 22,8 mil. persoane la recensământul din anul 
1992. În perioada 1999-2005, populaţia totală a scăzut 
de la 22,8 mil. persoane la recensământul din anul 
1992. În perioada 1999-2005, populaţia totală a scăzut 
de la 22,5 milioane de persoane la 21,7 milioane. Scă- 
derea demografică din ultimii ani a fost determinată 
atât de sporul natural negativ, cât şi de soldul negativ 
al migraţiei externe. 

După numărul populației, România face parte din 
categoria ţărilor mijlocii ale globului, iar față de UE-25 
populația României reprezintă cca. 5%, fiind pe 
poziția a şaptea după Polonia (38,2 mil. locuitori). În 
condițiile unei scăderi drastice a natalității (de la 13,6 
născuţi vii la 1000 de locuitori în anul 1990, la 10,0 la 
1000 locuitori în 2004) şi a unei creşteri semnificative 
a mortalității (de la 10,6 decese la 1000 locuitori în 
1990, la 11,9 la 1000 de locuitori în 2004), sporul 
natural al populației a scăzut în mod accentuat de la 2,9 
la 1000 de locuitori la —2,5 la 1000 locuitori în 1996. 

Deşi a crescut comparativ cu perioada 1989-1991, 
durata medie a vieţii se menţine la valori scăzute în 
context european. 

În perioada 2002-2004, durata medie a vieții în 
România era de 71,32 ani, cu diferențe accentuate 
masculin-feminin, ca urmare a creşterii morbidității 
masculine (67,7 ani pentru populația masculină şi 
75,06 ani pentru populația feminină). 

Comparativ, la nivelul UE — 15, durata medie a 
vieții depăşeşte 75 ani pentru bărbaţi şi 80 ani pentru 
femei. De asemenea, diferențe se înregistrează şi în 


durata medie a vieții în mediul urban şi rural, ca 
urmare a accentuării discrepanţelor dintre cele două 
medii de rezidență (70,34 ani în rural față de 72,15 ani 
în urban). [4] 

Structura populaţiei pe grupe de vârstă a înregistrat 
modificări importante, în primul rând, ca rezultat al 
scăderii continue a natalității începând cu anii '90. 
Piramida vârstelor pentru populația României în 
perioada 1990-2005 evidenţiază un proces lent, dar 
continuu, de îmbătrânire a populației. 

În aceste condiţii, se înregistrează o creştere a 
„presiunii? populației vârstnice asupra populaţiei 
adulte — potenţial active, implicit asupra unor 
importante sisteme din societate (sănătate, asistenţă 
socială, bugetul asigurărilor sociale), cu implicații 
pentru politica economică şi socială. 

În aceste condiţii, „presiunea” demografică este de 
44 persoane vârstnice ce revin la 100 persoane 
angajate în muncă. 

Schimburile în fluxurile migratorii au constituit, pe 
lângă sporul natural negativ, cea de a doua cauză care a 
influențat actualele structuri ale populației României. 
În special migraţia unor categorii importante din 
populația României (cu precădere populația înalt 
calificată şi pregătită) s-a intensificat. 

Eliminarea vizelor pentru spațiul Schengen, 
începând cu 1 ianuarie 2002, a determinat creşterea 
semnificativă a numărului de emigranți. Migrația 
temporară a forței de muncă în străinătate se estimează 
a fi şi mai mare decât datele oficiale (în jur de 1,7 
milioane în anul 2003).[5] 

O situație îngrijorătoare o reprezintă creşterea 
continuă a migrației externe a populației înalt calificate 
şi pregătite. România se confruntă din ce în ce mai 

mult cu aşa-numitul fenomen al „migraţiei creierelor”, 
în anul 2004, peste un sfert din forța de muncă 
emigrantă având studii superioare. 

Declinul economic general al țării, în special cel 
industrial, a generat un nou tip de migrație: din mediul 
urban către mediul rural, necunoscut în ţările Europei 
Occidentale. 

Migraţia internă s-a accentuat în perioada 1999- 
2004, crescând de la 275,7 mii persoane la 369,9 mii 
persoane, iar fluxurile migratorii au înregistrat un sold 
negativ în mediul urban şi pozitiv în mediul rural. 

Guvernul României a implementat în ultimii ani 
politici macroeconomice care au vizat susținerea 
creşterii economice. O politică fiscală disciplinată, care 
a completat o politică monetară strânsă şi susținută de 
un progres semnificativ al reformelor economice, a 
condus la îmbunătățirea climatului de afaceri şi a 
caracterului funcţional al economiei româneşti. Printr-o 
coordonare a acestora a rezultat o creştere în ritmuri 
ridicate a PIB, însoțită de reducerea pronunțată a 
inflației şi de menţinerea deficitelor fiscale şi de cont 
curent în limite sustenabile. 

Dacă în anul 2000 creşterea reală a PIB a fost de 
numai 2,1%, în perioada 2001-2004 ritmul mediu de 
creştere a fost de 6,1 %, în 2004 înregistrându-se o 
creştere economică puternică de 8,3%. 

O evoluţie pozitivă a fost înregistrată şi de indi- 
catorul PIB/loc., care a crescut de la 1.795,3 euro în 
anul 2000 la 2.718,3 euro în anul 2004. 

Evoluţiile monetare şi mişcările cursului de schimb 
al leului din ultimii patru ani au reflectat progresele pe 
care România le-a făcut în planul stabilizării macro- 
economice şi financiare, precum şi în cel al schim- 
bărilor structurale şi comportamentale din economie. 

La data de 1 iulie 2005, moneda naţională a 
României, leul, a fost denominată astfel încât 10.000 
lei vechi, aflați în circulaţie la această dată, au fost 
preschimbaţi pentru un leu nou. BNR a pus în 
circulaţie noile bancnote şi monede începând cu data 
de 1 iulie 2005. BNR consideră că strategia de dezin- 
flație treptată a fost şi a rămas cea adecvată, iar ţintirea 
inflației este cadrul potrivit de politică monetară pe 
termen mediu pentru România. 

Un element de risc care grevează cheltuielile 
bugetare cu datoria guvernamentală este indus de 
garanţiile acordate de stat pentru creditele externe 
contractate de companii cu capital majoritar de stat sau 
privat. Rata eşecului (calculată ca raport dintre plăţile 
făcute din buget pentru companii şi serviciul total 
aferent creditelor externe garantate de stat) a scăzut de 
la 40,6% în 2000 la 12,6% în 2004. 

În perioada 1999-2004, populaţia ocupată a 
României a scăzut cu 1,618 milioane de persoane, 
adică cu 15%. Practic, cu excepția următoarelor 
domenii: construcții, tranzacții imobiliare, închirieri şi 
activităţi servicii prestate în pricipal întreprinderilor, 


sănătate şi asistență socială, comerț, administrație 
publică şi apărare, hoteluri şi restaurante, populația 
ocupată a înregistrat scăderi.[6] 

Evoluţia productivității muncii (PIB la paritatea 
puterii de cumpărare/persoană ocupată) a înregistrat un 
trend pozitiv, dar, cu toate acestea, în anul 2004 
productivitatea înregistrată în UE-25 este superioară, 
ceea ce demonstreză necesitatea găsirii pârghiilor 
adecvate pentru îmbunătățirea valorii acestui indicator. 

Deficitul contului curent a înregistrat o deteriorare 
mai accentuată în anul 2004, atingând 5,1 miliarde 
euro, respectiv 8,7% din PIB, pe fondul adâncirii 
deficitului comercial — ca efect al dublării ritmului 
anual de creştere a importurilor. 

În perioada 1999-2004, volumul comerţului exterior 
a crescut cu peste 152%, respectiv de la o valoare 
cumulată (export şi import) de circa 17,9 miliarde euro 
în 1999 la 45,2 euro în anul 2004. 

Cu toate acestea, comparativ cu statele membre ale 
UE, şi chiar cu noile state membre, volumul comerțului 
exterior este redus (în anul 2004, volumul comerțului 
exterior al Republicii Cehe era de 107,5 miliarde euro, 
al Ungariei de 93,1 miliarde euro, iar al Poloniei de 
peste 130 miliarde euro). 

În perioada 2001-2004, evoluţia comerțului exterior 
a fost supusă influenței combinate a unei serii de 
factori interni şi externi, dintre care: revigorarea econo- 
miei ce a favorizat sporirea exporturilor şi impor- 
turilor;, ani agricoli nefavorabili, ca urmare a secetei 
prelungite; dependenţa încă mare a creşterii producţiei 
industriale de importuri, în special energetice şi de 
completare; încetinirea masivă a creşterii economice 
mondiale şi amânarea relansării în zona euro; menți- 
nerea la un nivel ridicat a prețurilor unor resurse 
energetice; blocarea fluxurilor comerciale cu unele 
zone cu sensibilitate politică; inversarea raportului de 
paritate dintre euro şi dolarul SUA, precum şi evoluția 
cursului de schimb al monedei naţionale față de euro. 

Importurile au înregistrat o creştere de circa 164% 
în anul 1999. Dinamica cea mai accentuată a înregis- 
trat-o importul de produse ale industriei construcțiilor 
de maşini, datorită eforturilor de modernizare a 
economiei şi de retehnologizare a industriei, inclusiv 
pe calea aportului de bunuri de investiții promovate de 
pătrunderea capitalului străin. 

Balanța comercială a înregistrat permanent deficite 
în perioada 1999-2004 de 1,9 miliarde euro în 1999 şi 
un maxim de 7,4 miliarde Euro în 2004, ca urmare a 
creşterii dependenței economiei româneşti de materiile 
prime şi energia de import, precum şi a sporirii 
accentuate a importurilor de maşini şi utilaje, care au 
beneficiat în aproape întreaga perioadă de anumite 
facilități fiscale şi vamale, inclusiv cele legate de 
promovarea investițiilor străine. 

Media anuală a investiţiilor străine directe nete a 
nerezidenţilor în România pe ultimii şase ani a fost de 

1.958 milioane euro, comparativ cu 478,6 milioane 
euro, media anuală realizată în perioada 1991-1998. 

În anul 2004 a fost atins un record absolut în ceea 
ce priveşte capitalul atras, respectiv 5.183 milioane 
euro, această performanță situând România pe locul 1 
în ţările din Europa de Sud-Est şi pe locul 2 în ţările 
din Europa Centrală şi de Est după Polonia, reuşind să 
devanseze Ungaria şi Cehia. 

Prin aderarea la Uniunea Europeană, România îşi 
va spori gradul de atractivitate ca ţară de destinaţie 
pentru investiții străine directe, atât pentru cele 
realizate de companiile din state membre ale UE, cât şi 
pentru cele provenind din țări nemembre ale UE. 

Prognoza, privind dezvoltarea macroeconomică pe 
perioada 2007-2013, se bazează pe ipoteza că ritmurile 
de creştere economică ale principalilor parteneri 
comerciali ai României nu vor înregistra declinuri 
majore şi că nu vor fi şocuri negative puternice ale 
mediului economic internațional. Se aşteaptă ca 
aderarea la UE să accelereze dezvoltarea economică şi 
socială a României. Potenţialul intern de capital şi de 
forță de muncă vor susține o creştere continuă şi 
sustenabilă, concomitent cu trendurile manifestate la 
nivel mondial, şi anume: globalizarea, dezvoltarea 
tehnologiilor de comunicare şi informaţii, asigurarea 
protecției mediului. 

În aceste condiţii, proiecţiile macroeconomice esti- 
mează că produsul intern brut va creşte în medie cu 
5,5%, la începutul perioadei putând înregistra ritmuri 
peste medie, în vederea reducerii decalajelor economi- 
ce şi sociale dintre România şi statele membre ale UE. 
Creşterea economică se va baza pe cererea internă şi, 
în special, pe investiţii care vor avea susținere finan- 
ciară atât guvernamentală, cât şi din fondurile struc- 
turale de la UE prevăzute pentru această perioadă. 

Creşterea economică în următorii ani va fi susținută 
de cererea internă; exportul net va avea, în general, o 
contribuţie negativă, însă, la un nivel redus față de anii 
anteriori (între 0,6 şi 1,5 procente). 

Investiţiile se aşteaptă să aibă o creştere semni- 
ficativă, care să contribuie la modernizarea economiei, 


infrastructurii, concomitent cu asigurarea protecției 
mediului. Se aşteaptă ca majorarea să fie susținută de 
fluxuri mai puternice de investiţii străine directe, acces 
facil la finanțare internă şi externă, alături de un nivel 
ridicat de absorbție a fondurilor europene. Astfel, se 
estimează că formarea brută de capital fix va creşte cu 
un ritm mediu anual de circa 10%. În aceste condiţii, 
rata de investiție se va majora de la 23,6% din PIB în 
2006 la 31%. 

Comerţul exterior se aşteaptă să se dezvolte în 
continuare în ritmuri susţinute, superioare creşterii 
PIB. Se aşteaptă ca, în contextul statutului României de 
membră a UE, orientarea geografică a fluxurilor 
comerciale să conducă la consolidarea poziției țărilor 
membre UE ca principale partenere comerciale ale 
României. Exporturile de bunuri şi servicii vor creşte 
în medie cu 9,5% anual, în timp ce importurile de 
bunuri şi servicii cu 9,7%, ceea ce va influenţa negativ 
balanţa comercială. 

Se aşteaptă ca deficitul contului curent, ca procent 
din PIB, să se situeze în limite sustenabile. Integrarea 
în Uniunea Europeană creează premise solide pentru 
asigurarea sustenabilităţii deficitului de cont curent, 
atât prin ponderea importantă a influxurilor de 
investiții străine directe, cât şi prin utilizarea fondurilor 
provenite din transferurile de la UE. 

Pentru perioada 2007-2013, menţinerea unei inflații 
(măsurată prin indicele preţurilor de consum) în limite, 
respectiv 2-3%, reprezintă un obiectiv important în 
contextul îndeplinirii criteriului de la Maastricht, de 
convergență nominală. Procesul de dezinflație va 
trebui să aibă o pantă puternică, pentru ca, începând cu 
anul 2009, creşterea preţurilor să se situeze constant 
sub sau în jurul limitei de 3%. Acest lucru este posibil 
în condițiile dezvoltării unei discipline fiscale stricte, 
în vederea eliminării arieratelor financiare, eficien- 
tizării activităţii în acele companii furnizoare de 
utilități care vor continua să dețină poziții de monopol, 
precum şi menținerii unei politici restrictive ale 
veniturilor şi a unei politici monetare strânse care să 
asigure realizarea obiectivului de ţintire a inflației. 


3. Situaţia sectorului productiv 


Creşterea economică durabilă şi îmbunătăţirea 
standardului de viață al populaţiei sunt determinate de 
provocărilor mondiale (globalizarea economiei, deschi- 
derea piețelor internaţionale, schimbările tehnologice 
rapide), provocări ce trebuie să fie transformate în 
oportunități de economia românească. Analiza factori- 
lor de competitivitate şi identificarea problemelor cu 
care se confruntă România în scopul găsirii soluţiilor 
optime pentru rezolvarea acestora reprezintă o nece- 


sitate pentru evaluarea potențialului economic viitor al 
țării. 

În ultimii cinci ani, România a înregistrat o 
stabilitate macroeconomică esenţială pentru dezvol- 
tarea durabilă a țării, marcată de o creştere consistentă 
a PIB, bazată pe investiții, exporturi şi mai puțin pe 
consum. Un element pozitiv care arată schimbările 
structurale care au avut loc în România este reprezentat 
de creşterea constantă a ponderii sectorului privat în 
PIB, care a ajuns la 70% în 2004 faţă de 63,7% în anul 
1999. 

Evoluţia productivității muncii (PIB la paritatea 
puterii de cumpărare/persoană ocupată) a înregistrat un 
trend pozitiv, dar, cu toate acestea, în anul 2004 
productivitatea economiei româneşti reprezenta numai 
35,3% din productivitatea înregistrată în UE-25, ceea 
ce demonstrează necesitatea găsirii pârghiilor adecvate 
pentru îmbunătăţirea valorii acestui indicator.[7] 

Productivitatea muncii în industrie a crescut în 
medie cu 11,6% pe an în perioada 2000-2003, procent 
superior multor alte ţări din regiune.[8] 

Deşi acest indicator a avut o evoluţie pozitivă în 
toată această perioadă, trend păstrat şi în 2004 (11,9%), 
România se situează în urma mediei ţărilor UE, 
inclusiv a unor țări din regiune, pentru cele mai multe 
din activităţile economice. Creşterea productivităţii 
depinde nu numai de dezvoltarea tehnologică, dar şi de 
creşterea calităţii produselor, a marketingului şi a apli- 
cării rezultatelor cercetării, dar şi a altor surse care 
determină majorarea valorii adăugate pentru produsele 
realizate. 

Motoarele creşterii economice din ultimii ani au 
fost reprezentate de export şi de investiţii. Exportul 
României a avut o evoluție marcant pozitivă în 
perioada 2000-2004, dar s-a bazat în mare măsură pe 
produse cu valoare scăzută. Cel mai mare volum de 
exporturi s-a înregistrat în industria confecțiilor textile, 
în care predomină activitatea de perfecționare activă 
(lohn), urmată de industria metalurgică, în care se 
realizează în special oțeluri inferioare şi mai puţin 
oțeluri speciale. Trebuie remarcat însă că s-au înre- 
gistrat progrese şi în ceea ce priveşte exportul de 
produse ale industriei de echipamente, aparate radio, 
televiziune şi comunicaţii, ale industriei de maşini şi 
aparate electrice şi industriei de mijloace de transport 
(în special automobile), sectoare caracterizate de 
produse cu valoare adăugată crescută. 
înregistrată începând cu anul 2004, s-a reflectat în 
schimbarea structurii exportului de produse industriale. 
Astfel, exportul de produse de joasă tehnologie şi cel 
de resurse a scăzut, în timp ce exportul de produse de 
medie tehnologie a crescut simțitor. Deşi în 2004 
ponderea produselor de înaltă tehnologie a avut o 
creştere semnificativă, după acest an nu s-au mai 
produs modificări deosebite. 

În ceea ce priveşte importurile, ponderea produselor 
cu înaltă şi medie tehnologie este aproximativ egală cu 
cea a produselor de joasă tehnologie. Aceasta demon- 
streză că în România tehnologia este în mare parte 
importantă, nefiind decât în mică măsură creată la 
nivel local, iar atunci când este disponibilă, inovația 
este dificil de promovat şi transferat către firmele 
productive. 

Valoarea mare a volumului importurilor din ultimii 
ani, care a determinat solduri comerciale negative, s-a 
datorat în primul rând importurilor de maşini şi aparate 


industriale destinate modernizării capacităților indus- 
triale şi realizării de noi investiţii, ceea ce a implicat în 
mare măsură importul de tehnologie din ţările dezvol- 
tate industrial şi mai puţin producerea de tehnologie 
nouă în ţară. În concluzie, se poate afirma că, în mare 
măsură, produsele româneşti oferite la export sunt 
competitive prin cost şi nu prin inovare. 

Costul scăzut al forței de muncă este sursa 
dominantă de avantaj competitiv, un avantaj care va 
scădea progresiv odată cu aderarea la UE, determinând 
astfel ca principală direcție de acțiune încurajarea 
cercetării interne şi a inovării care va avea ca rezultate 
benefice reducerea importurilor de tehnologii şi 
echipamente şi creşterea valorii adăugate brute a 
produselor atât pentru piaţa internă, cât şi pentru 
export. 

Conform Eurostat, salariul minim pe economie în 
România era de 86 euro la 1 iulie 2005, uşor mai 
ridicat decât în Bulgaria (77 Euro), dar mult mai mic 
decât în ţările recent membre ale UE. 

Investițiile reprezintă o forță motrice importantă 
pentru dezvoltarea economiei. Investiţiile străine direc- 
te pot aduce o creştere substanțială a productivității 
prin faptul că aduc nu numai tehnologia proprie, dar şi 
cea mai bună practică. În ultima perioadă s-a 
manifestat o creştere a volumului de investiții străine 
directe (ISD) în România, fluxul de ISD totalizând 
4.098 milioane euro (conform Balanţei de plăți a 
Băncii Naţionale a României), ceea ce reprezintă o 
creştere cu peste 111% față de cifrele anului 2003. 
România a micşorat astfel decalajul şi a intrat în 
competiţie cu ţări performante în atragerea ISD din 
Europa Centrală şi de Est. 

Orientarea investitorilor străini în special către 
industrie se datorează avantajelor oferite de România 
în acest domeniu (preţul terenului redus, comparativ cu 
celelalte ţări din regiune, forța de muncă ieftină şi 
calificată în domeniul industrial, capacități de 
producție, tradiţie). Pe de altă parte, amplitudinea 
creşterii ISD a fost afectată, într-o mare măsură, de 
gradul de dezvoltare a infrastructurilor de transport, 
comunicaţii şi energetice, care nu sunt la nivel 
european şi nu asigură realizarea în cele mai bune 
condiții a activității economice a țării. 

Infrastrucura de transport a României a cunoscut o 
dezvoltare continuă, nereuşind însă să atingă para- 
metrii ceruţi de o economie europeană competitivă. 
Astfel, densitatea drumurilor publice şi cea a căilor 
ferate în exploatare se află sub media ţărilor UE. 

Extinderea permanentă şi susținută a pieţei tehno- 
logiei informației şi comunicaţiilor (TIC) constituie un 
factor important care contribuie la dezvoltarea infra- 
economiei. România înregistrează, conform ultimului 
studiu EITO (European Information Technology 
Observatory) una dintre cele mai mari dinamici la nivel 


6 


COLOCVIU STRATEGIC Nr. 8 (LV), Iulie 2006 


regional. Cu toate acestea, cheltuielile totale cu TIC ca 
procentaj din PIB a atins maxim 1,34% în 2004, mult 
sub media UE-15 (3%). 

Dezvoltarea sectorului energetic, infrastructura de 
bază a economiei naționale, asigură necesarul de 
energie a ţării şi furnizează excedente pentru export, 
prin realizarea interconectării la rețelele europene. În 
ceea ce priveşte dezvoltarea pieţei de energie, România 
a depăşit multe dintre țările foste socialiste. 

Prin continuarea privatizării întreprinderilor de stat 
din economie se aşteaptă întărirea disciplinei financiare 
şi dispariţia arieratelor, retehnologizarea întreprinde- 
rilor, reducerea costurilor de producție, creşterea califi- 
cării profesionale a salariaţilor. De aceea, în România 
acest proces a fost intensificat în ultimii ani, o mare 
parte a industriei prelucrătoare fiind deja privatizată. 

În România, activitatea de cercetare, dezvoltare şi 
inovare (CDI) are la bază existența unei tradiții 
valoroase, acoperind în prezent peste 50 de domenii 
ştiinţifice şi tehnologice specifice şi menţinând un 
nivel anual relativ stabil al activităţii şi rezultatelor. 
Activitățile de cercetare-dezvoltare continuă să se 
desfăşoare, în cea mai mare parte, în sectorul public 
(peste 60%). În anul 2003, ponderea cercetătorilor 
români era de 3,13 la 1000 persoane din populația 
ocupată, de două ori mai mică decât cea din UE-15. Un 
activității este reprezentat de ponderea mare a cerce- 
tătorilor din domeniul ştiinţelor tehnice şi inginereşti. 

Problemele cu care se confruntă domeniul sunt: 
finanţarea insuficientă din fonduri publice (0,4% din 
PIB în 2004); infrastructura de cercetare-dezvoltare 
depăşită (decalajul dotărilor faţă de standardele actuale 
este de 5-10 ani), neadaptarea la condiţiile concuren- 
tiale de piaţă, reducerea numărului şi creşterea mediei 
de vărstă a cercetătorilor. O altă problemă majoră este 
legătura încă slabă dintre cercetare şi economie şi 
capacitatea relativ redusă de valorificare a rezultatelor 
cercetării. 

Calitatea instruirii şi dobândirea unor noi abilități 
de către forța de muncă devin din ce în ce mai 
importante ca factori de competitivitate. Din punct de 
vedere al educaţiei, în România s-a înregistrat o 
creştere permanentă a ponderii populației între 25 şi 64 
ani având cel puțin studii secundare şi superioare, de la 
67,9% în 1999 la 70,5% în anul 2003, mai mare chiar 
decât a multor alte ţări europene. Din păcate, ponderea 
celor cu studii superioare încheiate, deşi în creştere (de 
la 8,7% în 1999 la 9,6% în 2003) este mult mai scăzută 
față de economii dezvoltate: SUA —27,7%, Franța 
16,4%, Germania 15%, Marea Britanie 15,4%. În ceea 
ce priveşte educaţia continuă şi formarea profesională, 
oferta de instruire tinde să se concentreze pe programe 
pentru aptitudini generale (utilizare computer, limbi 
străine, contabilitate etc.) şi mai puţin pe aptitudini 
specifice. 


Sectorul IMM este un sector dinamic cu mare 
capacitate de adaptare la cerințele pieţei, care a 
determinat crearea de noi locuri de muncă şi care 
absoarbe forța de muncă disponibilizată din celelalte 
sectoare ale economiei. La sfârşitul anului 2004, cu un 
număr de 403.000 IMM-uri private active, sectorul 
IMM din România înregistra o creştere semnificativă, 
față de anul 2004, iar numărul de angajaţi din IMM era 
de 2.349.725 de salariați, cu 10% mai mulți decât la 
sfârşitul anului precedent. Având în vedere că un mare 
număr de IMM sunt nou create, se poate spune că în 
România există un spirit întreprinzător bine dezvoltat, 
care necesită însă mai multă educaţie economică şi de 
cunoaştere a potențialului pieţei, în special în sfera 
serviciilor. Astfel, la sfârşitul anului 2004, jumătate din 
totalul salariaților erau angajaţi în întreprinderi mici şi 
mijlocii. În ceea ce priveşte orientarea activităţii IMM- 
urilor, se constată o creştere a ponderii IMM cu 
activitate industrială de la 12,7% în 2000 la 13,6% în 
2004 şi diminuarea ponderii firmelor cu activitate 
exclusivă de comerț de la 64,1% în 2000 la 53,2% în 
2000 la 47,4% în 2004 (sursa: INS şi Raportul anual al 
sectorului IMM din România, ediția 2005, publicat de 
ANIMMC). 

Competitivitatea economiei este intrinsec determi- 
nată de calitatea produselor şi serviciilor ca ansamblu 
al caracteristicilor care conferă aptitudinea unui 
produs/proces/serviciu, de a satisface necesităţi expri- 
mate şi implicite. La nivel național eforturile au fost 
focalizate pe transpunerea în legislația internă a 
reglementărilor europene şi asigurarea condiţiilor de 
implementare a acestora, la nivelul cerințelor şi 
exigenţelor comunitare. 

Situaţia actuală în economia globală influenţează 
semnificativ producţia industrială din Europa Centrală 
şi de Est. Producţia scade în Polonia şi Ungaria şi 
creşte uşor numai în Republica Cehă. Motivul îl 
reprezintă continua provocare legată de investiţiile 
internaționale, de cadrul macroeconomic specific 
zonei, de factorii ce pot influența competitivitatea 
(inovarea, ştiinţa şi tehnologia, capitalul uman, piața 
muncii, cadrul concurenţial pentru afaceri). 

În timpul perioadei de conducere centralizată a 
economiei, toate ţările central şi est-europene au acor- 
dat o atenţie deosebită producției maşinilor industriale 
(Bulgaria, România, Republica Cehă, Slovacia, 
Ungaria, Slovenia, Polonia). Dezvoltarea industriei 
grele a fost una dintre prioritățile economiei plani- 
ficate. Datorită dependenței de ciclurile economice, 
sectorul a suferit o puternică transformare şi o 
recesiune după 1989. 

Industria a înregistrat în anul 2004 o pondere de 
27% din PIB, o contribuție de 98% la exportul 
României şi o capacitate însemnată de asigurare de 
locuri de muncă (la finele anului 2004, în industrie 

lucra 23,10% din populația ocupată din economia 
națională). 

Industria prelucrătoare constituie componenta prin- 
cipală a industriei din România, acoperind, în anul 
2004, 83,14 din volumul de activitate industrială şi în 
care îşi desfăşoară activitatea 85,43% din personalul 
ocupat în industrie. 

Numărul mediu de salariați în industria prelu- 
crătoare (pe baza datelor Camerei de Comerț şi 
Industrie a României şi Municipiului Bucureşti) a scă- 
zut continuu în perioada 1999-2003, respectiv de la 
1628 mii persoane în 1999 la 1511 mii persoane în 
2003 şi 1491,2 mii persoane în 2004. Comparativ cu 
perioada 1990-1999, se remarcă o aplatizare a 
descreşterii numărului de personal, în corelare cu 
creşterea industrială.[9] 


În anul 2004, în industrie activau 1370 societăți 
mari, totalizând 1.114.902 angajați şi societăți mici şi 
mijlocii, cu 831.582 angajaţi. Cifra de afaceri a socie- 
tăților mici şi mijlocii în industrie reprezintă 30,7% din 
total cifră de afaceri în industrie în anul 2004, 
comparativ cu 27,7% în anul 2001. 

Productivitatea muncii în industrie a avut o 
evoluţie crescătoare atât datorită descreşterii numărului 
de personal angajat, dar şi ca rezultat al investiţiilor 
pentru modernizarea fluxurilor de fabricație şi unei mai 
bune organizări a muncii, bazată pe un management 
mai performant. În perioada 1999-2004, productivi- 
tatea muncii a crescut de 1,26 ori. Cu toate acestea, 
nivelul de productivitate în industria prelucrătoare este 
de cca. 4,5 ori mai mic decât media din UE. 


4. Situaţia infrastructurii 


Prin aşezarea sa geografică, România reprezintă o 
zonă de intersecție a mai multor magistrale de trans- 
port, care leagă nordul de sudul Europei şi vestul de 
estul acesteia. Pe de altă parte, reţeaua de transport din 
România asigură legătura dintre rețeaua de transport 
comunitară şi rețeaua de transport a statelor necomu- 
nitare vecine, din Europa de Est şi Asia. 

România este străbătută de următoarele coridoare 
pan europene: 

- Coridoarele terestre nr. IV şi IX, (rutiere şi fero- 
viare) care au ca nod comun capitala țării, București; 

- Coridorul VII, fluviul Dunărea, calea navigabilă 
interioară ce asigură legătura între Marea Neagră şi 
Marea Nordului. 

În conformitate cu priorităţile identificate de Grupul 
la Nivel Înalt asupra TEN-T şi de Decizia comună a 
Parlamentului şi a Consiliului European, autostrada 
maritimă a Mediteranei de Sud-Est va avea o rami- 
ficaţie şi spre Marea Neagră. 

Priorităţile la nivelul Uniunii Europene cu privire la 
rețeaua TEN-T, având ca orizont anul 2011, pentru 
România, sunt: 

- autostrada Nădlac-Sibiu, cu continuarea spre 
Bucureşti şi Constanţa; 

- calea ferată Curtici-Braşov; 

- eliminarea ştrangulărilor de pe Dunăre. 

Deşi au fost demarate o serie de programe de 
reabilitare şi construcție de noi infrastructuri de 
transport, sistemul de transport românesc este încă 
insuficient dezvoltat şi de calitate slabă, comparativ cu 


statele membre UE şi cu unele țări est-europene. Cu 
toate acestea, volumul total al transportului de mărfuri 
rutier, feroviar şi pe căile navigabile interioare rămâne 
foarte ridicat (exprimat în 1000 tone-km/PNB, pentru 
anul 2001): 1390 față de media comunitară de 252 sau 
unele state membre (Cehia 1325, Ungaria 637, 
Slovenia 432), ceea ce are ca urmare o suprasolicitare a 
infrastructurii de transport existente. 

Deşi în perioada 1995-2004, rețeaua drumurilor 
publice modernizate din România a înregistrat creşteri, 
densitatea drumurilor publice (33,3 km/ 100km pătraţi 
în 2004) continuă să fie foarte scăzută, comparativ cu 
media țărilor UE (116 km/100 km pătraţi în 2002) sau 
chiar cu unele dintre noile state membre (79,9 km/100 
km pătraţi în Polonia). Până în prezent, au fost realizați 
211 km de autostrăzi: Al - Bucureşti-Piteşti 95,8 km, 
A2 - Feteşti-Cernavodă 17,5 km şi A2 - Bucureşti- 
Drajna 97,3 km. De asemenea, a fost demarat progra- 
mul de centuri de ocolire a oraşelor mari, precum şi 
programul de reabilitare a drumurilor naționale. 

Transporturile, ca activitate cu valoare adăugată din 
sfera serviciilor, vor trebui să facă față provocării 
rezultate din viitoarea dezvoltare economică şi, 
implicit, creşterii traficului fără degradarea calităţii 
serviciilor de transport şi ținând seama de protejarea 
mediului înconjurător. 

Efectul direct al transporturilor în economie 
porneşte de la premisa creşterii ponderii activităţii de 
transport în PIB de la 7% în prezent la minimum 10% 
în anul 2015. 


5. Situaţia sectorului agriculturii şi a dezvoltării rurale 


Suprafaţa agricolă a României a fost în anul 2002 
evaluată la 14.836 mii ha reprezentând 62,2% din 


suprafața totală a fondului funciar. Suprafaţa arabilă 
reprezintă 39,4% din suprafața totală a fondului 

funciar. În anul 2003, suprafaţa agricolă a României a 
fost de 14717,4 mii ha, în scădere cu 119,2 mii ha față 
de anul 2002 şi cu 13,3 mii ha față de nivelul anului 
1999. 

Contribuţia agriculturii la producția finală a econo- 
miei naţionale se situează în perioada 1998-2002 între 
13,5% (1998) şi 12,8% (2002). 

Productivitatea muncii, comparativ cu media naţio- 
nală (calculată prin raportul dintre valoarea adăugată 
brută în preţuri 2003, şi populaţia în vârstă de peste 15 
ani) a avut o evoluție puternic descendentă în perioada 
1998-2002, înregistrând un nivel de 25,7% în 2002 față 
de 42,3% în 1998. Altfel spus, decalajul de produc- 
tivitate a muncii între economia naţională şi agricultură 
variază de la 2,37:1 (1998) la 3,64:1 (2000). 

În perioada 1998-2003, deficitul comercial agro- 
alimentar s-a accentuat, atingând valoarea de 1.037,4 
milioane euro în anul 2003. Ponderea exporturilor 
agricole în totalul exporturilor României a oscilat în 
această perioadă între 3-5%, iar ponderea importurilor 
agroalimentare în totalul importurilor a fost de 6-8%. 

Structura mporturilor relevă, practic, domeniile de 
minimă eficiență a agriculturii şi industriei alimentare 
româneşti. Principalele grupe de produse agroalimen- 


tare importate (70-80% din total în perioada 1998- 
NOTE: 


2003) au fost: carne (în special de pasăre), tutun, zahăr, 
preparate alimentare, fructe, cereale (în anii cu 
producții foarte mici, datorate secetei), cafea şi ceai, 
grăsimi şi uleiuri, conserve din legume şi fructe. 

În perioada 1998-2003, deficitul comercial a oscilat 
puternic, atingând un nivel maxim în anul 2003 (1.037 
milioane euro). 

Ponderea persoanelor din mediul rural ocupate în 
agricultură, deşi în scădere, de la 73,3% în 1999 la 
63,5% în 2004, continuă să rămână foarte ridicată 
ducând la practicarea pe scară largă a agriculturii de 
subzistență. 

Situația actuală a agriculturii româneşti se carac- 
terizează prin multiple probleme de ordin econo- 
mico-social, printr-o fărâmițare excesivă a terenului (în 
peste 40 milione de parcele), precum şi prin existenţa a 
numeroase gospodării neviabile din punct de vedere 
economic. Modificările structurale care au avut loc în 
agricultura României, în ultimii 15 ani, au avut ca efect 
trecerea în proprietatea privată a peste 96% din 
terenurile agricole şi formarea de exploataţii mici şi 
mijlocii; lipsa de viabilitate economică a multora dintre 
acestea evidenţiază faptul că procesul de reformă este 
departe de a se fi încheiat. 


[1] Parlamentul României, „Strategia de securitate națională a României”, Bucureşti, 2006, p. 2. 


[2] Ibidem, p. 27. 


[3] Guvernul României, „Strategia post-aderare 2007-2013”, Bucureşti, 2006. 
[4] Guvernul României, „Recensământul Populaţiei şi Locuinţelor”, Bucureşti, martie 2002. 

7] Eurostat, 2005. 
8] CANSTAT 4/2003. 
9] Sursa: Institutul Național de Statistică. 


5] Estimări ale Oficiului Internațional pentru Migraţii. Numai în Italia, de exemplu, s-au înregistrat în 2003 peste 100.000 de muncitori 


Institutul Naţional de Statistică, Ancheta forței de muncă în gospodării (AMIGO); datele pentru 2002 şi 2003 au fost estimate pe baza 
rezultatelor Recensământului Populaţiei şi Locuinţelor din martie 2002 şi nu sunt comparabile cu seria de date din anii precedenţi. România 
pe ultimii şase ani a fost de 1.958 milioane euro, comparativ cu 478,6 milioane euro, media anuală realizată în perioada 1991-1998. 

